CELEX: E2013J0027
Language: mt
Date: 2014-11-24 00:00:00
Title: Sentenza tal-Qorti tal-24 ta’ Novembru 2014 fil-Kawża E-27/13 — Sævar Jón Gunnarsson vs Landsbankinn hf. (Indiċjar ta’ self — id-Direttiva 87/102/KEE — Ftehim dwar il-kreditu tal-konsumtaur — id-Direttiva 93/13/KEE — Klawżoli kuntrattwali inġusti — Termini obbligatorji)

4.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 183/7
            
         SENTENZA TAL-QORTI
   tal-24 ta’ Novembru 2014
   fil-Kawża E-27/13
   Sævar Jón Gunnarsson vs Landsbankinn hf.
   (Indiċjar ta’ self — id-Direttiva 87/102/KEE — Ftehim dwar il-kreditu tal-konsumtaur — id-Direttiva 93/13/KEE — Klawżoli kuntrattwali inġusti — Termini obbligatorji)
   (2015/C 183/08)
   Fil-Kawża E-27/13, Sævar Jón Gunnarsson vs Landsbankinn hf. – TALBA lill-Qorti skont l-Artikolu 34 tal-Ftehim bejn l-Istati EFTA dwar l-Istabbiliment ta’ Awtorità ta’ Sorveljanza u Qorti tal-Ġustizzja mill-Qorti Distrettwali ta’ Reykjavík (Héraðsdómur Reykjavíkur) dwar l-interpretazzjoni tad-Direttiva tal-Kunsill 87/102/KEE tat-22 ta’ Diċembru 1986 dwar il-kreditu tal-konsumatur u d-Direttiva tal-Kunsill 93/13/KEE tal-5 ta’ April 1993 dwar termini inġusti f’kuntratti konklużi minn konsumaturi, il-Qorti, magħmula minn Carl Baudenbacher, il-President u Mħallef Relatur, Per Christiansen u Páll Hreinsson, Imħallfin, tat is-sentenza fl-24 ta’ Novembru 2014, li l-parti operattiva tagħha hija kif ġej:
   
               1.
            
            
               Meta ftehim dwar il-kreditu jkun marbut ma’ indiċi tal-prezzijiet għall-konsumatur, ma jkunx kompatibbli mad-Direttiva 87/102/KEE biex jiġi kkalkulat il-kost totali tal-kreditu u r-rata perċentwali annwali ta’ imposta fuq il-bażi ta’ inflazzjoni ta’ 0 % jekk ir-rata magħrufa tal-inflazzjoni fiż-żmien tal-ftehim dwar il-kreditu ma tkunx 0 %. Huwa f’idejn il-qorti nazzjonali li tivvaluta, billi tqis iċ-ċirkostanzi kollha tal-kawża, il-konsegwenzi ġuridiċi ta’ tali informazzjoni mhux korretta u l-miżuri korrettivi għalha, sakemm il-livell ta’ protezzjoni stabbilit mid-Direttiva 87/102/KEE, kif interpretat mill-Qorti, ma jkunx kompromess.
               Għas-sitwazzjoni li l-qorti tar-rinviju ma tqisx it-termini kuntrattwali tal-kreditu għall-konsumatur inkwistjoni li jkunu regolatorji b’mod obbligatorju jew dispożizzjonijiet statutorji fit-tifsira tal-Artikolu 1(2) tad-Direttiva 93/13/KEE, it-tweġibiet għall-mistoqsijiet sussegwenti huma kif ġej:
            
         
               2.
            
            
               Id-Direttiva 93/13/KEE ġeneralment ma tipprojbix it-termini kuntrattwali dwar l-indiċjar ta’ self f’kuntratti bejn fornitur u konsumatur. Huwa f’idejn il-qorti tar-rinviju biex tivvaluta jekk il-klawżola kuntrattwali inkwistjoni hijiex inġusta. Il-valutazzjoni trid tqis l-interpretazzjoni tal-Qorti tal-kunċett ta’ “klawżola kuntrattwali inġusta”.
            
         
               3.
            
            
               Id-Direttiva 93/13/KEE ma tillimitax id-diskrezzjoni ta’ Stat taż-ŻEE li jiddetermina, kemm permezz tal-leġiżlazzjoni kif ukoll permezz tar-regolamentazzjoni amministrattiva, il-fatturi li jistgħu jikkawżaw bidliet f’indiċi determinat minn qabel, bħal pereżempju l-indiċi tal-prezzijiet għall-konsumatur Islandiż, kif ukoll il-metodi biex jitkejlu dawn il-bidliet, sakemm dawn jiġu deskritti espliċitament fil-kuntratt.
            
         
               4.
            
            
               Huwa f’idejn il-qorti nazzjonali kompetenti biex tistabbilixxi jekk klawżola tal-kuntratt partikolari ġietx negozjata individwalment skont it-tifsira tal-Artikolu 3 tad-Direttiva 93/13/KEE.
            
         
               5.
            
            
               Huwa f’idejn il-qorti nazzjonali kompetenti biex tistabbilixxi jekk klawżola kuntrattwali relatata mal-indiċjar tal-ħlasijiet lura ta’ self tistax titqies li ġiet deskritta b’mod espliċitu u komprensiv lill-konsumatur. Tali valutazzjoni trid tqis il-formulazzjoni preċiża tal-klawżoli kuntrattwali rilevanti u ċ-ċirkostanzi rilevanti l-oħra kollha, inklużi ċ-ċirkostanzi stabbiliti fil-punti (a) u (b) tar-raba’ mistoqsija magħmula mill-qorti nazzjonali, kif ukoll il-leġiżlazzjoni nazzjonali dwar l-indiċjar tal-prezzijiet.
            
         
               6.
            
            
               L-Artikolu 6(1) tad-Direttiva 93/13/KEE għandu jkun interpretat li jfisser li, fejn qorti nazzjonali tqis li klawżola partikolari hija inġusta skont it-tifsira tad-Direttiva 93/13/KEE, dik il-qorti trid tiżgura li tali klawżola mhijiex vinkolanti fuq il-konsumatur sakemm il-kuntratt ikun kapaċi li jkompli jeżisti mingħajr il-klawżola inġusta, safejn, skont ir-regoli tal-liġi domestika, tali kontinwità tal-kuntratt tkun legalment possibbli.